Afrikaans: Hierdie artikel is geskryf teen die agtergrond van ’n volgehoue MIV/VIGS-epidemie met volskaalse effek op al die sektore in die Suid-Afrikaanse samelewing, insluitende die onderwys. Die reaksie van die onderwyssektor op die epidemie is op die gebied van seksualiteitopvoeding vir leerders ondersoek. Die vertrekpunt is dat onderrig van lewensvaardighede — die hoofmedium waardeur seksualiteitsopvoeding gegee word — ’n essensiële instrument is in die bewapening teen MIV/VIGS. Opvoeding in lewensvaardighede het egter ’n prys nie, aangesien die waardes wat lewensvaardighede onderlê libertyns van aard is. Hoewel diversiteit dus gekoester word, word ongemak met ’n sektariese uitkyk op die lewe bespeur. Die sukses van onderrig in lewensvaardighede sal deels daarvan afhang om ’n aanvaarbare balans te vind tussen die plig van skole om kennis en vaardighede oor te dra (wat essensieel is vir ontwikkeling en oorlewing), die vormende kapasiteit van die leerder, asook die outoriteit van die ouer. Uit die finale analise blyk dit dat die noodsaaklikheid van seksualiteitsopvoeding in ooreenstemming met die Grondwet is waarin die kernwaardes van menslike waardigheid, gelykheid en vryheid beskerm en bevorder moet word.